b'\n_START_ARTICLE_\nSavo Vovk\n_START_SECTION_\n\xc5\xbdivljenje in delo\n_START_PARAGRAPH_\nVovk je po kon\xc4\x8dani gimnaziji v Ko\xc4\x8devju stopil na Vojno akademijo v Beogradu, bil kot kadet aprila 1941 ujet v Kasindi pri Sarajevu in do junija 1945 interniran v Luckenwaldu pri Berlinu. Od 1945\xe2\x80\x931949 je \xc5\xa1tudiral agronomijo v Zagrebu in 1954 opravil strokovni izpit. Slu\xc5\xbeboval je na Ko\xc4\x8devskem najprej kot pomo\xc4\x8dnik upravnika posestva \xc5\xa0talcerji (1950) in nato \xc5\xa1e pri drugih podjetjih. V letih 1974\xe2\x88\x921980 je bil predsednik skup\xc5\xa1\xc4\x8dine ob\xc4\x8dine Ko\xc4\x8devje. Leta 1971 je bil izvoljen za zaslu\xc5\xbenega \xc4\x8dlana Zveze kmetijskih in\xc5\xbeenirjev in tehnikov Slovenije in Jugoslavije._NEWLINE_Vovk je bil glavni nosilec urejanja kmetijstva in gozdarstva na ozemlju, ki so ga 1941\xe2\x80\x931942 zapustili nem\xc5\xa1ko govore\xc4\x8di Ko\xc4\x8devarji. Prizadeval si je za projekte za kapitalno izgradnjo objektov in izvedbo melioracij. Pridobil si je sloves uspe\xc5\xa1nega organizatorja in projektanta, sodeloval je pri najva\xc5\xbenej\xc5\xa1ih odlo\xc4\x8ditvah na Ko\xc4\x8devskem.'